Et tungt regnvejr hænger over en stor del af landet mandag morgen. Særligt vådt er det i et bånd, der strækker sig fra Thy hen over store dele af Midt- og Østjylland og videre ned over Vestsjælland. Flere steder i dette bånd regner det med en relativ høj intensitet. I resten af landet er det muligt at komme ud af hoveddøren i tørvejr. På Bornholm er det endda med masser af solskin. Her kan der komme eftermiddagssol Morgenens regnvejr bevæger sig i løbet af formiddagen videre nordpå. Dermed er det især i Nordjylland, at det fortsat vil regne i formiddagstimerne. Efterhånden vil det dog tynde ud i regnvejret, og ved middagstid holder det stort set tørt. Kun i Thy ser det ud til, at der fortsat kan være spredte regnbyger. Ellers er der udsigt til en eftermiddag med en pause imellem dagens to regnvejr. I Jylland og på Bornholm kan der imidlertid være enkelte spredte byger, men det overordnede vejrbillede er tørvejr. Pænest bliver det øst for Storebælt, hvor et lille hul i de mange skyer giver mulighed for lidt eller nogen sol. Det er også østpå, at dagens højeste temperaturer forventes med op til 15 graders varme. Længere mod vest bliver det en smule køligere med 10 til 11 grader på termometret. Nyt regnvejr i aften Efter en eftermiddag med overvejende tørvejr går det næste regnvejr i land først på aftenen. Dette regnvejr vil især ramme store dele af Jylland og Fyn. Men også over de østlige egne kan der komme lidt smådryp. Regnvejret forventes at stå på gennem hele aftenen og natten, men som de mørke timer skrider frem, går det efterhånden i opløsning.

Referat:
I løbet af dagen får dele af landet mulighed for solskin.